b'\n_START_ARTICLE_\nGregor Kocijan\n_START_SECTION_\n\xc5\xbdivljenjepis\n_START_PARAGRAPH_\nOdra\xc5\xa1\xc4\x8dal je v Kranju in Valjevu. \xc5\xa0tudiral je na Filozofski fakulteti v Ljubljani, kjer je leta 1957 diplomiral iz slavistike. Nato je bil zaposlen kot profesor na srednji \xc5\xa1oli v Kranju. Od leta 1975 je predaval na Pedago\xc5\xa1ki akademiji v Ljubljani in od leta 1985 \xc5\xa1e na Pedago\xc5\xa1ki fakulteti v Mariboru. Leta 1983 je na ljubljanski Filozofski fakulteti doktoriral z disertacijo Slovenska kratka pripovedna proza v drugi polovici 19. stoletja in po desetih letih (1993) postal redni profesor za zgodovino slovenske knji\xc5\xbeevnosti. Upokojil se je leta 1998, leta 1999 pa je postal zaslu\xc5\xbeni profesor Univerze v Ljubljani. Od leta 1998 je na Filozofski fakulteti v Ljubljani pogodbeno predaval na Oddelku za bibliotekarstvo, prej pa tudi na Oddelku za primerjalno knji\xc5\xbeevnost in literarno teorijo._NEWLINE_Sodeloval je na strokovnih simpozijih o Josipu Jur\xc4\x8di\xc4\x8du na Muljavi (1981), na slavisti\xc4\x8dnem zborovanju ob 400-letnici Dalmatinove Biblije v Ljubljani in Kr\xc5\xa1kem (1984), na 11. kongresu Zveze slavisti\xc4\x8dnih dru\xc5\xa1tev v Sarajevu (1985), na simpozijih o Josipu Stritarju (1986), Stanku Majcnu (1988), Ivanu Cankarju (1996), Janku Kersniku (1997), Francetu Pre\xc5\xa1ernu (1999) idr. Predaval je na Seminarju slovenskega jezika, literature in kulture (1975-94) ter na Filozofski fakulteti v Trstu (1985, 1986). V letih od 1979 do 1981 je bil urednik slovstvene zgodovine v reviji Jezik in slovstvo, od leta 1982 do 1988 pa tudi glavni in odgovorni urednik.\n_START_SECTION_\nStrokovna podro\xc4\x8dja\n_START_PARAGRAPH_\nUkvarjal se je predvsem z raziskovanjem kratke pripovedne proze od 1850 do 1941. Osrednje raziskovalno podro\xc4\x8dje je razdelil na tri obdobja (1850\xe2\x80\x931891, 1892\xe2\x80\x931918, 1919\xe2\x80\x931941), za vsako obdobje je napisal bibliografijo in monografsko \xc5\xa1tudijo; za zadnje obdobje \xc5\xa1e ni kon\xc4\x8dana. Raziskoval je tudi slovensko pesni\xc5\xa1tvo v drugi polovici 19. stoletja. Objavil je \xc5\xa1tevilne ocene slovenskih in jugoslovanskih knji\xc5\xbeevnih del, bibliografije, bil je avtor spremnih besed pri zbirki Slovenska povest in zbirki Klasje, z geselskimi \xc4\x8dlanki je sodeloval pri leksikonu Slovenska knji\xc5\xbeevnost (\xc4\x8dlanki o Antonu A\xc5\xa1kercu, Simonu Jenku, Josipu Jur\xc4\x8di\xc4\x8du, Janku Kersniku, Franu Levstiku, Ivanu Tav\xc4\x8darju idr.) in pri Enciklopediji Slovenije. Je soavtor beril in priro\xc4\x8dnikov za vi\xc5\xa1je razrede osnovne \xc5\xa1ole in srednjo \xc5\xa1olo (skupaj 18). Od leta 1973 se je ukvarjal s sociolo\xc5\xa1kimi raziskavami bralnih navad Slovencev.'